তুরস্কের একটি যাত্রীবোঝাই বিমান রানওয়ে থেকে ছিটকে গিয়ে একদম সমুদ্রের ধারে চলে আসে। মৃত্যু নিশ্চিত জেনে চিৎকার করে শুরু দেন বিমানের যাত্রীরা। কিন্তু কিছুটা ভাগ্যের জোরে এবং চালকের তৎপরতায় কোনওরকমে প্রাণে বাঁচেন শতাধিক যাত্রী। সমুদ্র থেকে মাত্র কয়েক হাত দূরে থেমে যায় বিমানটি। শতাধিক যাত্রী বোঝাই বিমানটি তুরস্কের রাজধানী আঙ্কারা থেকে ট্রাবজোন বিমানবন্দরে যাওয়ার সময় ঘটনাটি ঘটে। 
একটি সংবাদমাধ্যমের মতে, ঘটনাটি ঘটে স্থানীয় সময় রাত ১১.২৫ মিনিটে। সূত্রের খবর, রানওয়েতে মাটি থাকার জন্য পিছলে যায় উত্তর তুরস্কের যাত্রীবাহী পেগ্যাসাস এয়ারলাইন্সের বোয়িং ৭৩৭ বিমানটি। রানওয়ে থেকে ছিটকে গিয়ে একেবারে সমুদ্রের ধারে চলে আসে বিমানটি। কিন্তু বিমানটি কোনোরকমে সমুদ্র থেকে খানিক দূরেই থেমে যায়। আতঙ্কে চিৎকার করতে থাকা যাত্রীরা ভেবেই ফেলেন, তাঁদের মৃত্যু নিশ্চিত। কিন্তু মৃত্যুর মুখ থেকে ভাগ্যের জোরে ফিরে আসেন তাঁরা।
সেই বিমানের যাত্রী এক ফাতমা গোরদু স্থানীয় সংবাদমাধ্যমকে দেওয়া এক সাক্ষাৎকারে জানান, ‘‘আমরা সবাই একদিকে হেলে যাই, পিছনের সারির যাত্রীরা সামনের দিকে পড়ে যান। আমরা ভেবেছিলাম, কেউ আর বাঁচব না।’’
যদিও বিমান সংস্থা সূত্রে বলা হয়েছে, সব যাত্রী সুস্থ আছেন। ট্রাবজোন প্রশাসনের তরফে বলা হয়েছে, পুরো ঘটনার তদন্ত হবে। তবে কৃষ্ণসাগরে তলিয়ে মৃত্যুর মুখ থেকে ফিরে আসা ১৬২ জন যাত্রীর এখনও আতঙ্কে কাটেনি।